Tangeruddampen-jentene avviser Andhøys dametekke
Hansine og Hege Anette fra TV Norge-serien «Tangeruddampen» er sammen med Olav gjester i kveldens «Trygdekontoret» på NRK. Programleder Thomas Seltzer er tydelig interessert i å få vite mer om Andhøys drag på damene - som eventyreren er kjent for. Han får klart svar fra Hansine. - Det kan jeg ikke forstå! Hva er grunnen? svarer Hansine, og Hege Anette smetter inn. - Jeg synes Lars Erik i Plumbo er mye penere! Hansine får utdype ytterligere hva hun mener. - Han er altfor vilter. Det er ingen som vil ha gubber som er så viltre hvis de skal ha familieliv. Da må de velge, enten en vilter mann eller familieliv, begge deler går ikke. Seltzer gir seg ikke og stiller det noe ledende spørsmålet «Er han litt klåfingra»? Svaret kommer kjapt. - Han liker å ta på damene. Men han får ikke ta på meg, det får han ikke lov til, da klapper jeg til han, sier Hansine. Jarle Andhøy humrer godt da VG legger frem uttalelsene fra «Trygdekontoret». - Det sier hun nok! Hansine klår på meg hele tiden! Det morsomme er at da serien begynte hadde Hansine angst for menn, hun liker ikke være sammen med menn på et lite område. Men gjennom serien blir hun glad i menn, og nå klarer hun ikke la oss være i fred! - Og det har du skylden for? - Jeg vil påstå det er hele laget, det er fine folk som er med, «Super'n», «Fossern» med flere. Så det er mange menn hun klår på hele tiden, fleiper eventyreren.
Hansine og Hege Anette fra «Tangeruddampen» kan ikke forstå hvorfor eventyrer Jarle Andhøy er så populær blant damene.